ـــــ ھۇ قېرى خۇپىيە، ئويۇنىڭنى يىغىشتۇر، جازا مەيدانىدا كاللاڭنىڭ ئېلىنىشىنى كۈت!ـــــ دېدى يىڭ تېڭ زەھەرخەندە كۆزلىرىنى چەكچەيتىپ ۋە ئارقىغا بۇرۇلۇپ قامچىسىنى ئېلىپ، يوغان-يوغان چامداپ قارارگاھ ئالدىدىكى پەرمان سۇپىسىغا چىقىپ، ئۇدۇلدىكى تاغ يامزىلىدا سانجاق-سانجاق تۇرۇپ كېتىشكەن ئىشلەمچىلەرگە كارنىيى يىرتىلغىدەك ۋارقىرىدى، ـــــ چىنلىقلار قۇلاقلىرىڭلارنى دىڭ تۇتۇپ ئاڭلاڭلار، ئوردا شۇنى  تەكشۈرۈپ ئېنىقلىدىكى، كۆكبېشى جېڭ گو خەن بەگلىكىنىڭ خۇپىيەسى ئىكەن، ئۇ لۈ بۇۋېينىڭ پاناھلىقىدا چىن بەگلىكىنى ھالسىرىتىش رىجەلىرىنى يۈرگۈزۈپ، غايەت زور سۇ قۇرۇلۇشى قىلىش باھانىسىدە چىن بەگلىكىنىڭ پۇتىنى گۆرگە سۆرەپتۇ! چىن بېگى ئالتە بەگلىك كەلگىندىلىرىنى چىن بەگلىكىدىن قوغلاپ چىقىرىپ، قۇرۇلۇشنى توختىتىش خۇسۇسىدا يارلىق چۈشۈردى! جىڭخې دەرياسىدىن سۇ باشلاش ئۆستىڭى مۇشۇ يەردە توختايدۇ، ئىشلەمچىلەر ئۆيۈڭلارغا قايتىپ، ئۆز يېزا-كەنتىڭلارنىڭ ئېرىق-ئۆستەڭ چېپىشىغا چىقىپ، قۇرغاقچىلىقتىن ئۆتۈۋېلىش تەييارلىقىنى قىلىڭلار!